বাতিল হাজার হাজার বিমান! কেন অচলবস্থায় ডুবছে ট্রাম্পের দেশ?

ওয়েব ডেস্ক: স্তব্ধ বিমান পরিষেবা। বিগত কয়েকদিন ধরে রীতিমতো এক অচলাবস্থা ঘিরে ধরেছে আমেরিকাকে (USA Shutdown)। বিশেষ করে উইকেন্ডে হাজার হাজার বিমান বাতিল (Flight Cancelled) হওয়ার কারণে আমেরিকার বিভিন্ন শহরে আটকে পড়েছেন অনেক যাত্রী। সূত্রের খবর, ফেডারেল এভিয়েশন অ্যাডমিনিস্ট্রেশনের (Federal Aviation Administration) অচলাবস্থার জেরে এয়ারলাইন্সগুলিকে পরিষেবা কমানোর নির্দেশ দেওয়া হয়েছে। এর জেরে শনিবার সন্ধ্যা পর্যন্ত ২,৫০০-রও বেশি উড়ান বাতিল হয়েছে আমেরিকায়।

এফএএ জানিয়েছে, রাডার কেন্দ্র ও কন্ট্রোল টাওয়ারে কর্মীসংখ্যা কমে যাওয়ায় এই সিদ্ধান্ত নিতে হয়েছে। প্রাথমিকভাবে ৪০টি গুরুত্বপূর্ণ বিমানবন্দরে ৪ শতাংশ পরিষেবা কমানো হয়েছে। আশঙ্কা করা হচ্ছে, মঙ্গলবারের মধ্যে বিমান পরিষেবা হ্রাসের পরিমাণ ১০ শতাংশে পৌঁছতে পারে। পরিস্থিতি আরও খারাপ হলে নতুন করে কাটছাঁটের আশঙ্কাও রয়েছে বলে সতর্ক করেছেন আমেরিকার পরিবহন সচিব শন ডাফি।

আরও পড়ুন: মার্কিন যুক্তরাষ্ট্রে গ্রেফতার বিষ্ণোই গ্যাংয়ের ঘনিষ্ঠ দুই সহযোগী!

ফ্লাইট ট্র্যাকিং সংস্থা ‘ফ্লাইটঅ্যাওয়্যার’-এর তথ্য অনুযায়ী, শুক্রবার যেখানে প্রায় ১,০০০ ফ্লাইট বাতিল হয়েছিল, শনিবার সেই সংখ্যা বেড়ে দাঁড়ায় ১,৫০০-রও বেশি। রবিবার আরও হাজারাধিক উড়ান বাতিলের খবর মিলেছে। এই অবস্থায় আটলান্টা থেকে নিউ ইয়র্ক- আমেরিকার প্রায় সব শহরেই চরম বিভ্রান্তি ও ভোগান্তির মধ্যে কাটাতে হচ্ছে যাত্রীদের।

এরই মধ্যে আবার চরম চাপে পড়েছেন এয়ার ট্রাফিক কন্ট্রোলাররা। প্রায় এক মাস ধরে বেতন না পেয়েও কাজ করছেন অনেকে, কাউকে সপ্তাহে ছ’দিন ওভারটাইম কাজ করতে হচ্ছে, আবার কেউ কেউ অন্য কাজ খুঁজে নিচ্ছেন।

শুধু যাত্রী নয়, মার্কিন অর্থনীতির উপরেও পড়ছে এই বিপর্যয়ের ছায়া। আমেরিকায় প্রায় অর্ধেক বিমানবাহী পণ্য পরিবহণ যাত্রীবাহী উড়ানে হয়। ফলে ফ্লাইট কমলে দ্রুতই প্রভাব পড়ছে খুচরো বাজার ও সরবরাহ ব্যবস্থায়। বিশেষজ্ঞদের আশঙ্কা, এই মার্কিন অচলাবস্থার প্রভাব দিন দিন গোটা বিশ্বের উপর পড়বে।